#

# Zyrtar/e për ngritje të kapaciteteve

|  |  |
| --- | --- |
| **Pozita** | Zyrtar/e për ngritje të kapaciteteve |
| **Periudha e punësimit (Prej – Deri)** | Janar/Shkurt 2022 | 31 korrik 2026 |
| **Lokacioni** | Prishtinë |

**Për KCSF**

Fondacioni Kosovar për Shoqëri Civile (KCSF), është organizatë udhëheqëse në përkrahjen e nismave qytetare në Kosovë që nga viti 1998. KCSF ofron fonde për shoqërinë civile nëpërmjet mekanizmave e sistemeve të avancuara të dhënies së granteve, ndërton kapacitete e dije për sektorin nëpërmjet Qendrës së KCSF-së, si dhe mbron dhe shtyn përpara hapësirën për qytetari dhe ambientin e veprimit të shoqërisë civile në Kosovë dhe më gjerë, nëpërmjet hulumtimit të politikave, avokimit dhe mobilizimit të sektorit. KCSF beson që një shoqëri civile e fuqishme me përfshirje të vërtetë të qytetarëve në punën e vet është element kyç për një qeverisje përfshirëse, transparente dhe llogaridhënëse, e që kontribuon në shndërrimin e Kosovës në një shoqëri demokratike me perspektivë të integrimit europian dhe me një situatë të avancuar socio-ekonomike.

**Programi për angazhim të qytetarëve - Citizen Engagement Activity (CEA)**

Programi për angazhim të qytetarëve - Citizen Engagement Activity (CEA) është një program pesë vjeçar i Fondacionit Kosovar për Shoqëri Civile (KCSF) i cili financohet nga Agjencia e Shteteve të Bashkuara për Zhvillim Ndërkombëtar (USAID). Programi do të përkrahë aktivitete të shumta të cilat synojnë përmirësimin e lidhjes së shoqërisë civile me qytetarë, bashkëpunimin brenda sektorit dhe me sektorë të tjerë, si dhe diversifikimin e burimeve të shoqërisë civile përtej fondeve të donatorëve të huaj me qëllim të fuqizimit të pjesëmarrjes në vendimmarrje dhe rritjes së transparencës dhe llogaridhënies të institucioneve publike dhe të OShC-ve ndaj publikut.

Bazuar në përvojën e gjatë dhe ekspertizën e KCSF-së në zhvillimin e shoqërisë civile, duke përfshirë qasje të reja që kanë për qëllim ndërlidhjen e organizatave të shoqërisë civile me qytetarë dhe qytetare të Kosovës, dhe në bashkëpunim me organizata vendore dhe ndërkombëtare, CEA do të kontribuojë drejt arritjes së objektivave në vijim:

Objektiva 1 – Fuqizimi i bashkëpunimit të shoqërisë civile me qytetarë dhe qytetare të Kosovës, nxitja e aktivizimit komunitar dhe rritja e kërkesës për llogaridhënie.

Objektiva 2: Krijimi i partneriteteve brenda dhe ndërmjet sektorëve dhe rritja e besimit mes OShC-ve, qytetarëve, sektorit privat dhe institucioneve publike.

Objektiva 3: OShC me njohuri e aftësi të shtuara që e shfrytëzojnë kuadrin e përmirësuar ligjor dhe zhvillojnë kulturën e përkrahjes së aktiviteteve jo-për-përfitim nga burimet vendore dhe të diasporës.

**Për pozitën**

Zyrtari/ja për ngritje të kapaciteteve do të jetë përgjegjës/e për realizim të suksesshëm të aktiviteteve për ngritje të kapaciteteve në kuadër të programit CEA. Ai/ajo do të angazhohet në planifikim dhe zbatim të trajnimeve dhe kordinim të mentorimeve si dhe do të ndihmojë partnerët dhe kontraktorët e programit për planifikim dhe zbatim të aktiviteteve për ngritje të kapaciteteve. Zyrtari/ja për ngritje të kapaciteteve do të raportojë te Udhëheqësi i Komponentës 1 dhe do të kordinohet me ekipin e CEA-s për sigurimin e të dhënave për monitorim, vlerësim dhe mësim, si dhe për identifikim dhe promovim të rasteve të suksesit.

**Detyrat dhe përgjegjësitë**

* Angazhohet në planifikim dhe organizim të Akademisë për Udhëheqës të Komunitetit, kontribuon në hartim të programit dhe mbikëqyrë drejtpërdrejtë ecurinë;
* Kordinon planin dhe zbatimin e të gjitha sesioneve mentoruese të parapara nga programi CEA;
* Ndjekë programin e trajnimit të trajnerëve (ToT) për ngritje dhe diversifikim të fondeve për OShC;
* Kontribon në përgatitjen, organizimin dhe kordinimin e trajnimeve për ngritje të fondeve dhe diversifikim të burimeve për OShC;
* Kontribuon në hartimin e shpalljeve dhe përzgjedhjen e pjesëmarrësve dhe trajnerëve/mentorëve dhe kontraktimin e tyre;
* Komunikon në mënyrë të rregullt dhe ndihmon partnerët dhe kontraktorët vendorë dhe ndërkombëtarë në realizimin e aktiviteteve për ngritje të kapaciteteve;
* Mirëmbanë databazën/at e trajnerëve dhe mentorëve, të dhënat e aplikantëve dhe pjesëmarrësve si dhe informatat dhe dokumentet tjera relevante;
* Përcjellë nevojat/kërkesat e pjesëmarrësve dhe/ose trajnerëve dhe mentorëve dhe propozon zgjidhje;
* Përcjellë dhe raporton zhvillimet relevante me theks te ato që mund të ndikojnë në metodologjinë dhe formën e zbatimit të aktiviteteve për ngritje të kapaciteteve;
* Kontribon në përgatitje të raporteve, përfshirë raportimin në sistemin e monitorimit dhe vlerësimit;
* Ndihmon në zbatimin e aktiviteteve dhe organizimin e takimeve dhe ngjarjeve/eventeve tjera të projektit;
* Në bashkëpunim me Specialistin për Ndërlidhje me Qytetarë dhe Mobilizim, dhe Zyrtarin për Komunikim me Publikun, identifikon aktivitetet dhe rastet e suksesshme të ngritjes së kapaciteteve në kuadër të CEA.

**Kualifikimet**

* Diplomë e studimeve bazike (Bachelor) në shkenca shoqërore;
* Së paku dy vite përvojë pune me aktivitete për ngritje të kapaciteteve duke përfshirë planifikimin, organizimin dhe zbatimin e tyre;
* Përvojë pune me organizata të shoqërisë civile dhe nisma qytetare. Preferohet që kjo përvojë të jetë me organizata rinore dhe/ose lokale;
* Përvojë e dëshmuar e punës me partnerë dhe/ose hisedarë;
* Aftësi të shkëlqyera organizative;
* Njohuri bazike të sistemeve për Monitorim dhe Vlerësim;
* Aftësi të shkëlqyeshme të shkrimit në gjuhën shqipe dhe angleze, ndërsa aftësitë e njejta në gjuhën serbe do të konsiderohen përparësi.

Përderisa kualifikimet e mësipërme janë obligative, preferohet që kandidatët(et) të kenë edhe:

* Përvojë pune me projekte të USAID, apo donatorëve tjerë ndërkombëtarë;
* Leje të vozitjes, Kategoria B.

**Si të aplikohet**

Dokumentet e nevojshme për aplikim:

* CV, me tre kontakte si referenca
* Letër motivimi me theks në përvojën dhe njohuritë tuaja për pozitën përkatëse

Dokumentet e lartshënuara duhet të dërgohen në e-mail adresën aplikimi@kcsfoundation.org deri më **9 janar 2022**. Nё fazёn e parё tё aplikimit, nuk kёrkohet dёrgimi i asnjё informate apo dokumenti shtesё.

Siguria e të dhënave dhe parimet e privatësisë janë të rëndësishme për ne. Të dhënat tuaja do t’i trajtojmë me konfidencialitet të plotë.

KCSF synon që të angazhojë një Zyrtar/e për ngritje të kapaciteteve, me orar të plotë, duke filluar prej muajit janar/shkurt 2022. Ambienti dhe kushtet e punës janë të shkëlqyeshme ndërsa pagesa vendoset varësisht nga kandidati(ja) e përzgjedhur.

Vetëm kandidatët(et) e përzgjedhur(a) në listën e ngushtë do të kontaktohen. Varësisht nga cilësia e aplikacioneve dhe numri i kandidatëve(eve) të përzgjedhur(a) në listën e ngushtë, KCSF mund të kërkojë nga kandidatët(et) e listës së ngushtë t’i nënshtrohen testeve dhe/ose intervistave shtesë.

Në mungesë të aplikacioneve të përshtatshme, KCSF mban të drejtën që të mos përzgjedhë asnjë nga kandidatët(et) e paraqitur(a).

KCSF është organizatë e cila e vlerëson diversitetin brenda stafit, përkushtohet për mos-diskriminim dhe siguron trajtim të barabartë të të gjithë kandidatëve e kandidateve gjatë procedurës së rekrutimit, pa paragjykime, pavarësisht nga gjinia, raca, feja, mosha, përkatësia kombëtare, orientimi seksual, gjendja martesore, vendbanimi, nevojat e veçanta apo ngjyra.